Bearnesa (raça bovina)
La Bearnesa es una race bovina.

Origina
Aparten al ramèl blond e roge. Es presenta dempuèi de tempses immemorials dins las valadas pirenencas de Bearn. La vaca figura sus las armas de Bearn e a l'Edat Mejana, una moneda ne portava l'efigia. Manquèt de desaparéisser al sègle XVIII a causa d'una epizootia de fèbre aftosa. Fins al sègle XIX, se destriava la vaca basca d'Urt, la basquesa de Baretons e la basquesa d'Aspa e d'Aussau. Foguèron acampadas dins una raça mai regionala: la "blonda dels Pirenèus", ela meteissa fusionada amb la blonda de Carcin e la garoneda per la creacion de la blonda d'Aquitània. Al començament dels ans 80, un pichon nuclèu d'elevaires aviá encara un vintenat de vacas e 3 taures del nuclèu montanhòl de l'anciana raça en val d'Aspa. Avián gardat aqueles individús mixtes per lor produccion lachièra: lo lach èra tradicionalament mesclat al lach de fedas per balhar de fromatges de montanha. L'epòca de la salvagarda del patrimòni genetic es arribada, e los esfòrces d'aqueles qualques elevaires serviguèron de nuclèu per tornar constituir un tropèl viable. Vista la localizacion a l'èst dels Pirenèus Atlantics, la raça a pres lo nom de bearnesa a sa reinscripcion al catalòg de las raças francesas. En 2006, i a prèp de cent vacas e 19 taures son disponibles a l'inseminacion artificiala.

Morfologia
Pòrta una pèl blonda que va del quasi blanc a las patas a mai escur al garròt, gaireben roge pel taure. Pòrta de banas bèlas  vironadas, fòrt longas e en lira. Autrescòps, lo pòrt de cap èra un critèri estetic de seleccion. Es perqué uèi, son perfièchament reconeissablas amb lors banas. A un pòrt fin de lachièra, eleganta per sos incondicionals. Es de talha mejana superiora: 135 cm, e pesa environ 600 kg. Son mascle pesa 900 kg.

Aptituds
Es una raça classada mixta. Produsís environ 2000 kg de lach sus una lactacion corta de 200 jorns. Lo lach d'alpatge es ric, de color escura e perfumat; se comercializa plan localament jos forma de fromatge, mesclat o pas amb de lach de feda. La vaca es una bona maire e los vedèls elevats jos la maire an una carn fina, saborosa e d'un bon rendement. A un temperament viu e un pè segur de montanhòla inclús en terren accidentat : èra autrescòps utilizada per sa fòrça de trabalh : araire, descargament, ... Torna plan constituir sas resèrvas aprèp una diseta. Es una bona maire que noirís plan son vedèl, quitament al detriment de sas pròprias resèrvas corporalas. Es elevada en pura raça per aténher una populacion de 500 individús que la salvariá d'una tròp fòrta consanguinitat. Aqueste estadi atench, seriá una raça maire ideala amb de taures de raça blonda d'Aquitània, mai pesucs, mas mens adaptats al terrador local.

Nòtas e referéncias de l'article

Vejatz tanben

Articles connèxes 
 Lista de las raças bovinas . Lista de las raças bovinas de França . Bovin

Ligams e documents extèrnes 
 Ficha de la raça bearnesa. 
 Brèu istoric de la bèla vaca bearnesa.
 Fòto de bearnesa.

Raça bovina francesa
Raça bovina occitana
Fauna dels Pirenèus